
17.
Par grozījumu Ogres novada pašvaldības domes 2024. gada 28. novembra lēmumā “Par Ogres novada pašvaldības dalību projekta “Integrēta “Skola-kopiena” sadarbības programma atstumtības riska mazināšanai izglītības iestādēs” īstenošanā”

Ministru kabinets 2023. gada 5. decembrī pieņēma noteikumus Nr. 722 “Eiropas Savienības kohēzijas politikas programmas 2021. - 2027. gadam 4.2.3. specifiskā atbalsta mērķa "Sekmēt to, lai - jo īpaši nelabvēlīgā situācijā esošām grupām - būtu vienlīdzīga piekļuve kvalitatīvai un iekļaujošai izglītībai un mācībām un iespēja to iegūt, sākot ar pirmsskolas izglītību un aprūpi un vispārējās izglītības un profesionālās izglītības un mācību gaitā līdz pat augstākajai izglītībai un pieaugušo izglītībai un mācībām, tostarp veicināt mācību mobilitāti visiem un atvieglot piekļūstamības iespējas personām ar invaliditāti" 4.2.3.1. pasākuma "Integrēta “skola-kopiena” sadarbības programma atstumtības riska mazināšanai izglītības iestādēs" īstenošanas noteikumi” (turpmāk – MK noteikumi).  Valsts izglītības attīstības aģentūra (turpmāk - VIAA) Eiropas savienības fondu ietvaros 2025.gada septembrī uzsāka 4.2.3.1. pasākuma "Integrēta “skola-kopiena” sadarbības programma atstumtības riska mazināšanai izglītības iestādēs" (turpmāk – Projekts) īstenošanu ar pašvaldības iestādēm. 
 2024. gada 28. novembrī ar Ogres novada pašvaldības domes sēdes lēmumu “Par Ogres novada pašvaldības dalību projekta ”Integrēta “Skola-kopiena” sadarbības programma atstumtības riska mazināšanai izglītības iestādēs” īstenošanā” (protokols Nr. 19; 16.) tika apstiprināta dalība projektā. 2025. gada 22. jūlijā Ogres novada pašvaldība noslēdza sadarbības līgumu Nr. 5-1.1./2025-669 ar Valsts izglītības attīstības aģentūru. Projekts tiek finansēts no Eiropas Sociālā fonda Plus un valsts budžeta līdzekļiem un tā īstenošanas termiņš ir ne ilgāk kā līdz 2029. gada 31. augustam.
Projekta ietvaros no 2025./2026. mācību gada izglītības iestāžu izglītojamie saņem pedagoga atbalstu grupās lasītprasmes veicināšanai 1. - 3. klasē, pedagoga konsultācijas mācību priekšmetos un atbalsta pasākumu īstenošanu izglītojamiem, kuri par vispārējās pamatizglītības programmas apguvi ir saņēmuši tikai liecību un atkārtoti mācās 9. klasē vai ir uzņemti profesionālās izglītības iestādē, 1. - 12. klases izglītojamiem atbalsta speciālistu konsultācijas individuāli vai grupā (piemēram, izglītības psihologa, sociālā pedagoga, pedagoga palīga, speciālā pedagoga, pedagoga karjeras konsultanta, mentoru u.c. speciālistu atbalsts). Tāpat Projekta ietvaros varēs īstenot skolas - kopienas iniciatīvu projektus un izglītības iestāžu  partnerības projektus pēc to pieteikumu apstiprināšanas VIAA.
Pašvaldībai Projekta ietvaros 2025./2026. gada mācību gada ietvarā piešķirta kvota 86 612,00 EUR (astoņdesmit seši tūkstoši seši simti divpadsmit euro), no kuriem līdz 2026. gada 31. maijam apgūts 63 480,80 EUR (sešdesmit trīs tūkstoši četri simti astoņdesmit euro un astoņdesmit centi). Projekta ietvaros noslēgtas darba attiecības ar 103 izglītības speciālistiem un iesaistīti 318 skolēnu.
Projekta ietvaros noteiktā Vienas vienības metodikas likme ir 14,60 EUR (četrpadsmit euro un sešdesmit centi). Tā ir summa, ko Sadarbības partneris var attiecināt no Projekta līdzekļiem par vienu novadītu individuālu vai grupas konsultāciju skolēniem, kuri iesaistīti Projektā. Likme ietver 11,81 EUR (vienpadsmit euro un astoņdesmit viens cents) bruto stundā, kā arī darba devēja valsts sociālās apdrošināšanas obligātās iemaksas (23,59%) un izmaksas, kas saistītas ar atvaļinājumu. Projekta sākumā tika plānots, ka veidosies projekta finanšu līdzekļu ekonomija vienas vienības metodikas likmes projektā dēļ, jo katrā iestādē pedagoga stundas likme atšķiras.
Projekta vadlīnijas nosaka, ka darbs Projektā jāapmaksā pēc tādas pašas stundas likmes, kāda tiek piemērota attiecīgajā iestādē, proti, Projektā par vienas stundas darbu sniedzot atbalstu Individuālā atbalsta plāna ietvaros, jāpiemēro tāda pati darba samaksa, kā noteikta izglītības iestādē attiecīgajam amatam. Ogres novadā ir izglītības iestādes, kur par darbu projektā pedagogs saņem Projektā noteiktās likmes griestus vai mazāk par projektā noteikto vienas vienības stundas likmi 11.81 EUR (vienpadsmit euro un astoņdesmit viens cents) un šī iemesla dēļ Projekta ietvarā veidojas finanšu līdzekļu ekonomija, lai segtu radušās papildu projekta izmaksas atvaļinājuma kompensāciju segšanai darba līguma termiņa beigšanās gadījumā.
Projekta īstenošanas laikā 2025./2026. mācību gadā ar uzkrāto finanšu ekonomiju līdz 2026. gada 31. maijam nepietiek, lai pilnībā nosegtu izmaksas, kas attiecas uz neizlietotā atvaļinājuma kompensāciju, kas sastāda 7348,56 EUR (septiņi tūkstoši trīs simti četrdesmit astoņi euro un piecdesmit seši centi) izglītības speciālistiem par darbu Projektā, beidzoties darba līgumam.
Ogres novada Izglītības pārvalde iesniedza vēstuli VIAA atļaujai atvaļinājuma kompensācijas starpību segt no projekta neizmantotās kvotas. VIAA līdz šim ir sniegusi atbildi, ka apzinās Ogres novada pašvaldības un citu pašvaldību nepieciešamību segt atvaļinājuma kompensācijas izmaksas no projekta līdzekļiem kā attiecināmās izmaksas, bet šī mācību gada ietvarā tas nav attiecināms uz MK noteikumu pamata un nevar pieļaut šādu risinājumu. Atvaļinājuma kompensāciju var attiecināt segt no izmantotās kvotas ekonomijas, bet nevar attiecināt segt no neizmantotās kvotas līdzekļiem. Šī iemesla dēļ ir nepieciešams ar Domes lēmumu apstiprināt pašvaldības līdzfinansējuma daļas piešķiršanu Projektā, lai sākot ar 2025./2026. mācību gadu nosegtu starpību, kas radusies aprēķinot kopējās darba spēka izmaksas, tajā skaitā slimības pabalstus un atvaļinājuma kompensācijas, pret projektā izlietoto kvotu. Ogres novada pašvaldības Izglītības atbalsta programmā “Finansējums bērniem, kuri apmeklē privātās izglītības iestādes” VF 09.10010 ir neapgūts finansējums, no kura paredzam segt radušos projekta starpību neizmantotā atvaļinājuma kompensāciju dēļ.
VIAA līdz šim ir mutiski sniegusi informāciju, ka norit darbs pie MK noteikumu grozījumu iesniegšanas, kas paredz projektā ieviest netiešās izmaksas, kas būtu 15% no izmantotās kvotas sākot ar 2026./2027. mācību gadu. Netiešo izmaksu iekļaušana projektā nozīmētu, ka no netiešām izmaksām varētu segt slimības pabalsta, atvaļinājuma kompensāciju izglītības speciālistiem sākot ar nākamo mācību gadu un turpmākos gados pašvaldības līdzfinansējums būtu minimāls vai nebūtu nepieciešams. 
Pamatojoties uz Pašvaldību likuma 4. panta pirmās daļas 4. un 8. punktu un Ministru kabineta 2023. gada 5. decembra noteikumiem Nr. 722 “Eiropas Savienības kohēzijas politikas programmas 2021.–2027. gadam 4.2.3. specifiskā atbalsta mērķa "Sekmēt to, lai – jo īpaši nelabvēlīgā situācijā esošām grupām – būtu vienlīdzīga piekļuve kvalitatīvai un iekļaujošai izglītībai un mācībām un iespēja to iegūt, sākot ar pirmsskolas izglītību un aprūpi un vispārējās izglītības un profesionālās izglītības un mācību gaitā līdz pat augstākajai izglītībai un pieaugušo izglītībai un mācībām, tostarp veicināt mācību mobilitāti visiem un atvieglot piekļūstamības iespējas personām ar invaliditāti" 4.2.3.1. pasākuma "Integrēta “skola-kopiena” sadarbības programma atstumtības riska mazināšanai izglītības iestādēs",
balsojot: ar 20 balsīm "Par" (Andris Krauja, Artūrs Mangulis, Atvars Lakstīgala, Dace Kļaviņa, Dace Veiliņa, Dzirkstīte Žindiga, Gints Sīviņš, Ilmārs Zemnieks, Iluta Jansone, Jānis Iklāvs, Jānis Siliņš, Kārlis Ansons, Kārlis Avotiņš, Matīss Mežaks, Pāvels Kotāns, Raivis Rubīns, Raivis Ūzuls, Rūdolfs Kudļa, Santa Ločmele, Uldis Skudra), "Pret" – nav, "Atturas" – 1 (Mariss Martinsons), "Nepiedalās" – nav, 

1. Izdarīt Ogres novada pašvaldības domes 2024. gada 28. novembra lēmumā “Par Ogres novada pašvaldības dalību projekta “Integrēta “Skola-kopiena” sadarbības programma atstumtības riska mazināšanai izglītības iestādēs” īstenošanā” (protokols Nr. 19; 16.) (turpmāk – Lēmums) šādu grozījumu:
papildināt lemjošo daļu ar 1.1 punktu šādā redakcijā:
“1.1 Piešķirt finansējumu 5541,50 EUR (pieci tūkstoši pieci simti četrdesmit viens euro piecdesmit centi) apmērā projektā ”Integrēta “Skola-kopiena” sadarbības programma atstumtības riska mazināšanai izglītības iestādēs” iesaistīto pedagogu neizlietotā atvaļinājuma kompensāciju izmaksai 2025./2026. mācību gadā no Ogres novada pašvaldības 2026. gada budžeta Izglītības atbalsta programmas “Finansējums bērniem, kuri apmeklē privātās izglītības iestādes” VF 09.10010 līdzekļiem.”.
2. Uzdot Ogres novada pašvaldības Centrālās administrācijas Kancelejas nodaļai nodrošināt Lēmuma aktuālo redakciju.
3. Kontroli par lēmuma izpildi uzdot Ogres novada pašvaldības izpilddirektoram.


(Sēdes vadītāja,
domes priekšsēdētāja A. Kraujas paraksts)

